Suomalaisen kilpapelaajan Lasse Urpalaisen pitäisi olla vahva ehdokas vuoden suomalaisurheilijaksi, kirjoittaa IS:n esports-toimittaja Nico Hartikainen.

22-vuotias Lasse Urpalainen voitti sunnuntaiyönä Yhdysvalloissa pelatun Dota 2 -pelin ykkösturnauksen The International 2017:n.

Dota on tietokoneella pelattava reaaliaikainen strategiataistelupeli, jossa kaksi viiden hengen joukkuetta kokoavat yli sadan pelihahmon valikoimasta omat kokoonpanonsa. Joukkueet muodostettuaan ottavat he mittaa toisistaan virtuaaliareenalla.

The International -turnausta voisi tavallaan verrata esimerkiksi tenniksen Wimbledoniin, jalkapallon Uefa Champions Leagueen tai jääkiekon olympiakisoihin. Toisin sanoen kyseessä on lajin vuoden kovin turnaus, jossa kaikki parhaimmat kisaavat mestaruudesta.

Lasse Urpalainen voitti kyseisen turnauksen, melkeinpä jopa näytöstyyliin. Finaali päättyi Lassen edustaman eurooppalaisen Team Liquid -joukkueen 3–0-voittoon.

Mestaruussuoritus palkittiin MM-tittelillä ja 10,8 miljoonan dollarin voittopotilla. Lassen, joka tunnetaan pelikentillä nimellä MATUMBAMAN, osuus palkintopotista on oletettavasti viidennes eli yli 2,1 miljoonaa dollaria.

Dotan yli sadan sankarin valikoima ja viiden hengen joukkueet korostavat jokaisen pelaajan tärkeyttä. Lasse on omassa roolissaan yksi maailman parhaimmista, minkä tuore MM-titteli todistaa.

Lassen tulisi kaiken järjen mukaan olla ehdolla vuoden urheilijaksi ensi tammikuussa järjestettävässä Urheilugaalassa.

Mikäli ehdokkaat vuoden urheilijaksi valittaisiin nyt, niin tulisi Urpalaisen kanssa taistella voitosta hiihtäjä Iivo Niskasen kanssa, joka voitti maaliskuussa maailmanmestaruuden hiihdon 15 kilometrin perinteisellä kotiyleisön edessä Lahdessa.

Mutta ehdokkuutta tuskin tulee, koska Lasse pelaa ammatikseen. Paino sanalla pelaa, sillä Lassen “lajia” ei ole vielä tunnustettu viralliseksi urheilulajiksi Suomessa.

Viimeisen vuoden aikana useat kotimaiset urheiluseurat jääkiekkojoukkue HIFK etunenässä ovat laajentaneet toimintaansa kilpapelaamiseen, josta puhutaan Suomessa myös e-urheiluna, elektronisena urheiluna ja esportsina. Myös Verohallinto on linjannut kilpapelaamisen olevan urheilua.

Kaiken järjen mukaan kilpapelaaminen ja Lasse ovat mukana tammikuussa Suomen Urheilugaalassa, jossa 22-vuotiaan espoolaismiljonäärin upea yksilö- ja joukkuesuoritus noteerataan palkintoehdokkuudella tai jopa tunnustuksella.

Lajia tuskin kuitenkaan vielä hetkeen tunnustetaan virallisesti urheiluksi, mutta sillä ei ole mitään tekemistä onneksi Lassen saavutuksen kanssa. Olihan se kuitenkin heittämällä yksi tämän vuoden kovimmista suomalaistuloksista.